Izvor: N1

Dušan Vujović je odlučio da se sa mesta ministra finansija u Vladi Srbije povuče iz ličnih razloga, kako je naveo u pisanoj ostavci koju je dostavio premijerki Ani Brnabić.

On je u ostavci naveo da su četiri godine, koliko je dugo bio ministar, "sasvim dovoljne da se čovek pokaže na javnoj funkciji", prenosi B92.net.

Premijerka Srbije Ana Brnabić bi ostavku Vujovića trebalo u utorak da prosledi Skupštini Srbije.

Predsednik Srbije Aleksandar Vučić izjavio je ranije da će doći do rekonstrukcije Vlade ali da je sada prioritet "rešavanje kosovskog čvora" dok je premijerka Ana Brnabić najavila da će u Vladi biti smenjen "svako ko nema kapaciteta da da sve od sebe".

Brnabić je rekla da ne razume zašto je rekonstrukcija vlade "takva tabu tema" i da nema razloga za čekanje da neko bude zamenjen, jer su interesi gradjana na prvom mestu.